Avainsanat

Tiivistelmä



Avainsanat

1. Yhteisön tavaramerkki – Yhteisön tavaramerkin määritelmä ja hankkiminen – Hakemus merkin rekisteröimiseksi kaikkia samaan tuoteryhmään kuuluvia tavaroita varten – Merkin kuvailevuuden arvioiminen kaikkien tavaroiden osalta

(Neuvoston asetuksen N:o 40/94 7 artiklan 1 kohdan c alakohta)

2. Yhteisön tavaramerkki – Yhteisön tavaramerkin määritelmä ja hankkiminen – Ehdottomat hylkäysperusteet – Tavaramerkit, jotka muodostuvat yksinomaan sellaisista merkeistä tai merkinnöistä, joita voidaan käyttää osoittamaan tavaran ominaisuuksia

(Neuvoston asetuksen N:o 40/94 7 artiklan 1 kohdan c alakohta)

Tiivistelmä

1. Kun merkin rekisteröintiä yhteisön tavaramerkiksi haetaan kaikkia tuoteryhmään kuuluvia tuotteita varten tekemättä eroa niiden välillä ja kun tämä merkki kuvailee ainoastaan osaa tähän ryhmään kuuluvista tuotteista, yhteisön tavaramerkistä annetun asetuksen N:o 40/94 7 artiklan 1 kohdan c alakohdassa tarkoitettu hylkäysperuste estää kuitenkin tämän merkin rekisteröinnin koko kyseistä tuoteryhmää varten.

(ks. 37 kohta)

2. Sanamerkki Hallux, jonka rekisteröimistä on haettu Nizzan sopimuksen mukaiseen luokkaan 10 kuuluvia ”ortopedisia tuotteita” ja luokkaan 25 kuuluvia ”jalkineita” varten, on yhteisön tavaramerkistä annetun asetuksen N:o 40/94 7 artiklan 1 kohdan c alakohdassa tarkoitetulla tavalla kuvaileva yhteisön tavaramerkkihakemuksessa mainituille tavaroille.

Ortopedisten tuotteiden kohdeyleisö muodostuu alan ammattilaisista ja potilaista, jotka kärsivät sellaisista virheasennoista tai toimintahäiriöistä, jotka edellyttävät näillä tuotteilla annettua korjaavaa hoitoa. Näin ollen kohderyhmän teknistä tietämystä on pidettävä korkeana. Sana ”hallux” merkitsee latinaksi isovarvasta, ja sitä käytetään tieteellisessä kielessä tarkoittamaan useita jalkaterän sairauksia ja virheasentoja. Henkilöt, jotka suunnittelevat sairauteensa suunniteltujen ortopedisten tuotteiden ostamista, ovat usein todennäköisesti itse selvittäneet sairauden tieteellisen nimen tai se on kerrottu heille tai he saavat sen tietoonsa viimeistään sairauteensa suunniteltujen ortopedisten tuotteiden ostamisen yhteydessä. On siis todennäköistä, että isovarpaan virheasennoista kärsivät henkilöt tietävät, että heidän sairautensa tieteelliseen nimeen sisältyy sana ”hallux”, ja voidaan kohtuullisesti olettaa, että se osa yleisöstä, joka on kiinnostunut isovarpaan virheasentoihin suunnitelluista ortopedisista tuotteista ja joka ei vielä tunne sanaa ”hallux”, saa todennäköisesti tietoonsa sanan merkityksen näitä tuotteita ostaessaan. Kohdeyleisö, joka on kiinnostunut isovarpaan sairauksien hoitoon tarkoitetuista ortopedisista tuotteista, yhdistää siis mielessään sanan ”hallux” varsinaiseen sairauteen. Näiden tuotteiden kohdeyleisö pystyy siis ilman erityistä päättelyä luomaan konkreettisen yhteyden sanan ”hallux” ja näiden tuotteiden käyttötarkoituksen välille.

Kenkien osalta on arvioitava, miten tavanomaisesti valistunut, kohtuullisen tarkkaavainen ja huolellinen keskivertokuluttaja ymmärtää sanan ”hallux”. Jalkineiden yleiseen luokkaan kuuluu nimittäin alaluokka terveysjalkineet. Tähän erityiseen alaluokkaan kuuluvia jalkineita ei varsinaisesti ole tarkoitettu vaivaisenluusta kärsiville potilaille, mutta ne kuitenkin sopivat heille ja hidastavat vaivaisenluun kehittymistä. Tämän jalkineiden erityisen alaryhmän kohderyhmä on yhtäältä sama kuin isovarpaan sairauksiin suunniteltujen ortopedisten tuotteiden kohderyhmä, jonka on todettu tuntevan sanan ”hallux” merkityksen tai saavan sen todennäköisesti tietoonsa. Terveysjalkineiden kohderyhmä käsittää lisäksi henkilöitä, joiden ei ole välttämätöntä käyttää ortopedisia tuotteita mutta jotka siitä huolimatta ovat joko suoraan tekemisissä jalkaterän sairauksien kanssa tai jotka ovat ottaneet näistä asioista selvää ja kiinnittävät niihin todennäköisesti erityistä huomiota. Vaikka onkin totta, että terveysjalkineita hankitaan ilman lääkärin määräystä, näiden jalkineiden myyjät todennäköisesti antavat ohjeita ja neuvoja isovarpaan sairauksista kärsiville henkilöille ja kertovat heille etenkin niiden sairauksien tieteelliset nimet, joihin terveysjalkineet sopivat. Näin ollen Hallux-merkillä kaupan pidettyjen terveysjalkineiden kuluttajat pitäisivät tätä merkkiä osoituksena siitä, että kyseiset tuotteet sopivat erityisesti isovarpaan sairauksista kärsiville henkilöille. Terveysjalkineiden alaryhmän osalta merkki ”hallux” siis kuvaa rekisteröintihakemuksessa tarkoitettujen tuotteiden käyttötarkoitusta. Näin ollen kyseessä olevaa merkkiä ei voida rekisteröidä ryhmälle kokonaisuudessaan.

(ks. 42, 48, 49, 53 ja 55–57 kohta)